上李舍人
作者：范浚
朝代：宋

paragraphs: 李侯半天霞，絕俗幾千丈。
平生有勁氣，傲岸力高尚。
波濤驅筆底，萬里一奔放。
清風凜鬚眉，挺拔舍人樣。
蚤以鴛鷺姿，簉羽邇天仗。
拖綬奉朝請，論列專靡讓。
言辭劇酸灼，貶竄辱傷謗。
官資如馬足，曾不興怊悵。
宴遊長笑傲，忠鯁期自諒。
江山窮賞目，搜抉歸吟唱。
於今富篇章，態度難悉况。
精清極孤高，麗雅略談浪。
乘豪騁雄怪，句法時跌宕。
端如撫良琴，杳默變清亮。
連篇時諷詠，飧寢每輒忘。
我慚語俗下，有類牛鳴盎。
遽耳咸池音，吟魂驚沮喪。
聞之良匠氏，侏儒非冗長。
醫師兼百藥，馬勃用或當。
微言出堂下，挈手煩叔向。
倘許揖戈鋋，願奉詩壇將。